title: Decizia (UE) 2016/1225 a Consiliului din 18 iulie 2016 privind încheierea Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, referitor la un Acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii

text:
               28.7.2016

               RO

               Jurnalul Oficial al Uniunii Europene

               L 202/3

         DECIZIA (UE) 2016/1225 A CONSILIULUI
   din 18 iulie 2016
   privind încheierea Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, referitor la un Acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 212 coroborat cu articolul 218 alineatul (6) litera (a) și cu articolul 218 alineatul (7),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               În conformitate cu Decizia (UE) 2015/268 a Consiliului (2), Protocolul la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte (3), referitor la un Acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii (denumit în continuare „protocolul”) a fost semnat, în numele Uniunii, la 9 februarie 2015.

               (2)

               Obiectivul protocolului îl constituie stabilirea normelor financiare și tehnice care să permită Republicii Libaneze participarea la anumite programe ale Uniunii. Cadrul orizontal instituit prin protocol stabilește principiile pentru cooperarea economică, financiară și tehnică și permite Republicii Libaneze să beneficieze, în temeiul anumitor programe ale Uniunii, de asistență, în special financiară, din partea Uniunii. Cadrul menționat se aplică numai acelor programe ale Uniunii ale căror acte juridice constitutive relevante prevăd posibilitatea participării Republicii Libaneze. Prin urmare, încheierea protocolului nu presupune exercitarea, în cadrul diferitelor politici sectoriale urmărite prin programe, a competențelor care sunt exercitate la instituirea programelor.

               (3)

               Protocolul ar trebui să fie aprobat în numele Uniunii,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Protocolul la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, referitor la un Acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii (4).
   Articolul 2
   Președintele Consiliului efectuează, în numele Uniunii, notificarea prevăzută la articolul 10 din protocol (5).
   Articolul 3
   Comisia este împuternicită să stabilească, în numele Uniunii, clauzele și condițiile specifice aplicabile participării Republicii Libaneze la fiecare program al Uniunii în parte, în special contribuția financiară datorată. Comisia informează în mod regulat cu privire la acestea grupul de lucru relevant al Consiliului.
   Articolul 4
   Prezenta decizie intră în vigoare la data adoptării.

      Adoptată la Bruxelles, 18 iulie 2016.

            Pentru Consiliu

            Președintele

         F. MOGHERINI

      (1)  Aprobarea din 23 iunie 2016 (nepublicată încă în Jurnalul Oficial).

      (2)  Decizia (UE) 2015/268 a Consiliului din 17 decembrie 2014 privind semnarea, în numele Uniunii Europene, și aplicarea provizorie a Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, referitor la un Acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii (JO L 47, 20.2.2015, p. 1).

      (3)  JO L 143, 30.5.2006, p. 2.

      (4)  Protocolul a fost publicat în JO L 47, 20.2.2015, p. 3, împreună cu decizia privind semnarea.

      (5)  Data intrării în vigoare a protocolului se va publica în Jurnalul Oficial al Uniunii Europene de către Secretariatul General al Consiliului.


title: 2009/25/Euratom: Decizia Comisiei din 4 decembrie 2006 privind încheierea unui acord de cooperare în domeniul utilizării energiei nucleare în scopuri pașnice între Comunitatea Europeană a Energiei Atomice și Guvernul Republicii Kazahstan

text:
               15.1.2009

               RO

               Jurnalul Oficial al Uniunii Europene

               L 10/15

         DECIZIA COMISIEI
   din 4 decembrie 2006
   privind încheierea unui acord de cooperare în domeniul utilizării energiei nucleare în scopuri pașnice între Comunitatea Europeană a Energiei Atomice și Guvernul Republicii Kazahstan
   (2009/25/Euratom)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
   având în vedere aprobarea Consiliului,
   întrucât:
   Este necesar să se încheie acordul de cooperare în domeniul utilizării energiei nucleare în scopuri pașnice între Comunitatea Europeană a Energiei Atomice și Guvernul Republicii Kazahstan,
   DECIDE:
   Articolul 1
   Acordul de cooperare în domeniul utilizării energiei nucleare în scopuri pașnice între Comunitatea Europeană a Energiei Atomice și Guvernul Republicii Kazahstan se aprobă prin prezenta decizie, în numele Comunității Europene a Energiei Atomice. Textul acordului se anexează la prezenta decizie.
   Articolul 2
   Președintele Comisiei sau membrul Comisiei responsabil cu energia este autorizat, prin prezenta decizie, să semneze acordul respectiv și să realizeze toate etapele necesare pentru intrarea în vigoare a prezentului acord, care urmează a fi încheiat în numele Comunității Europene a Energiei Atomice.

      Adoptată la Bruxelles, 4 decembrie 2006.

            Pentru Comisie

         Andris PIEBALGS

            Membru al Comisiei


title: Decizia 2011/426/PESC a Consiliului din 18 iulie 2011 de numire a Reprezentantului Special al Uniunii Europene în Bosnia și Herțegovina

text:
               19.7.2011

               RO

               Jurnalul Oficial al Uniunii Europene

               L 188/30

         DECIZIA 2011/426/PESC A CONSILIULUI
   din 18 iulie 2011
   de numire a Reprezentantului Special al Uniunii Europene în Bosnia și Herțegovina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 11 martie 2009, Consiliul a adoptat Acțiunea comună 2009/181/PESC (1) de numire a domnului Valentin INZKO în calitate de Reprezentant Special al Uniunii Europene (RSUE) în Bosnia și Herțegovina.

               (2)

               La 11 august 2010, Consiliul a adoptat Decizia 2010/442/PESC (2) de prelungire a mandatului RSUE în Bosnia și Herțegovina până la 31 august 2011.

               (3)

               Domnul Peter SØRENSEN ar trebui să fie numit în calitate de RSUE în Bosnia și Herțegovina pentru perioada 1 septembrie 2011-30 iunie 2015.

               (4)

               La 21 martie 2011, Consiliul a adoptat concluzii prin care s-a stabilit abordarea generală a Uniunii față de Bosnia și Herțegovina.

               (5)

               Uniunea își consolidează în continuare politica și prezența pe teren printr-un reprezentant unic al Uniunii, mai puternic, care va prelua conducerea eforturilor de susținere a Bosniei și Herțegovina în chestiuni referitoare la Uniune, pentru a sprijini progresele țării pe calea integrării în Uniune, inclusiv printr-o serie amplă și echilibrată de instrumente.

               (6)

               În vederea asigurării coerenței cu alte activități relevante care sunt de competența Uniunii, mandatul RSUE ar trebui să fie pus în aplicare în coordonare cu Comisia Europeană.

               (7)

               Consiliul preconizează învestirea aceleiași persoane atât cu atribuțiile și competențele RSUE, cât și cu atribuțiile și competențele care îi revin șefului delegației Uniunii Europene în Bosnia și Herțegovina.

               (8)

               RSUE își va pune în aplicare mandatul în contextul unei situații care s-ar putea deteriora și care ar putea împiedica îndeplinirea obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Se numește domnul Peter SØRENSEN în calitate de Reprezentant Special al Uniunii Europene (RSUE) în Bosnia și Herțegovina (BiH) pentru perioada 1 septembrie 2011-30 iunie 2015. Mandatul RSUE se poate încheia mai devreme, în cazul în care Consiliul decide astfel, la propunerea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   Mandatul RSUE se bazează pe următoarele obiective ale politicii Uniunii în BiH: progresul continuu în ceea ce privește procesul de stabilizare și de asociere, pentru a transforma BiH într-un stat stabil, viabil, pașnic, multietnic și unitar, care cooperează pașnic cu vecinii și este angajat în mod ireversibil pe calea aderării la Uniune. Uniunea va continua, de asemenea, să sprijine punerea în aplicare a Acordului-cadru general pentru pace (ACGP) în BiH.
   Articolul 3
   Mandat
   În vederea realizării obiectivelor politicii, mandatul RSUE constă în:

               (a)

               oferirea de consiliere din partea Uniunii și facilitarea procesului politic;

               (b)

               asigurarea consecvenței și coerenței acțiunilor Uniunii;

               (c)

               facilitarea progreselor cu privire la prioritățile politice, economice și europene;

               (d)

               monitorizarea și consilierea autorităților executive și legislative la toate nivelurile de guvernare din BiH și menținerea unor contacte strânse cu autoritățile și cu partidele politice din BiH;

               (e)

               asigurarea punerii în aplicare a eforturilor Uniunii în toate activitățile din domeniul statului de drept și al reformei sectorului de securitate, promovarea unei coordonări generale a eforturilor Uniunii și orientarea acestora la nivelul politicii locale pentru combaterea criminalității organizate și, în acest context, oferirea de evaluări și consultanță Înaltului Reprezentant și Comisiei, după caz;

               (f)

               oferirea de consiliere politică locală șefului de misiune al Misiunii de Poliție a Uniunii Europene (EUPM); RSUE și comandantul operației civile se consultă reciproc, în funcție de necesități; consultarea șefului EUPM înaintea oricărei acțiuni politice care poate avea un impact asupra situației poliției și de securitate; oferirea de susținere în vederea consolidării și sporirii eficacității interfeței dintre justiția penală și poliție din BiH, în strânsă legătură cu EUPM;

               (g)

               fără a aduce atingere lanțului de comandă militară, oferirea de consiliere politică comandantului forței UE privind aspectele militare cu dimensiune politică locală, în special operațiunile sensibile, relațiile cu autoritățile locale și cu mass-media locale; consultarea comandantului forței UE înaintea oricărei acțiuni politice care poate avea un impact asupra securității;

               (h)

               coordonarea și punerea în aplicare a eforturilor de comunicare ale Uniunii privind chestiunile referitoare la Uniune, în relațiile cu publicul din BiH;

               (i)

               promovarea procesului de integrare în Uniune prin intermediul diplomației publice orientate și prin activități desfășurate de Uniune în scopul asigurării unei înțelegeri și unui sprijin mai ample din partea publicului din BiH cu privire la chestiuni legate de Uniune, inclusiv prin intermediul implicării actorilor din societatea civilă locală;

               (j)

               contribuții la dezvoltarea și consolidarea respectării drepturilor omului și a libertăților fundamentale în BiH, în conformitate cu politica Uniunii în domeniul drepturilor omului și cu liniile directoare ale Uniunii privind drepturile omului;

               (k)

               implicarea, împreună cu autoritățile competente ale BiH, într-o cooperare deplină cu Tribunalul Penal Internațional pentru Fosta Iugoslavie (TPII);

               (l)

               în conformitate cu procesul de integrare în Uniune, activități de consiliere, sprijin, facilitare și monitorizare a dialogului politic cu privire la schimbările constituționale necesare;

               (m)

               menținerea unor contacte și consultări strânse cu Înaltul Reprezentant în Bosnia și Herțegovina și cu alte organizații internaționale relevante active pe teritoriul acestei țări;

               (n)

               consilierea ÎR, după caz, cu privire la persoanele fizice sau juridice împotriva cărora s-ar putea lua măsuri restrictive având în vedere situația din BiH;

               (o)

               fără a aduce atingere lanțurilor de comandă aplicabile, oferirea de sprijin pentru a asigura o aplicare coerentă a tuturor instrumentelor Uniunii de pe teren în vederea atingerii obiectivelor politicii Uniunii.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   Comitetul politic și de securitate (COPS) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE).
   Articolul 5
   Finanțare
   (1)   Valoarea financiară de referință destinată să acopere cheltuielile aferente mandatului RSUE în perioada 1 septembrie 2011-30 iunie 2012 este de 3 740 000 EUR.
   (2)   Suma de referință destinată acoperirii cheltuielilor aferente RSUE în BiH în perioadele ulterioare se decide de către Consiliu.
   (3)   Cheltuielile sunt gestionate în conformitate cu procedurile și normele aplicabile bugetului general al Uniunii Europene. Resortisanții țărilor din regiunea Balcanilor de Vest pot participa la proceduri de ofertare pentru contracte.
   (4)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei de toate cheltuielile sale.
   Articolul 6
   Constituirea și componența echipei
   (1)   RSUE este asistat de personal specializat în vederea executării mandatului său și pentru a contribui la coerența, vizibilitatea și eficacitatea acțiunii globale a Uniunii în BiH. În limitele mandatului său și ale mijloacelor financiare puse la dispoziție, RSUE răspunde de constituirea echipei sale. Echipa este formată din experți în chestiuni politice specifice, conform mandatului. RSUE informează cu promptitudine Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie afectați RSUE. Personalul internațional contractat trebuie să aibă naționalitatea unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   Articolul 7
   Privilegiile și imunitățile RSUE și ale personalului său
   Privilegiile, imunitățile și alte garanții necesare executării și bunei desfășurări a misiunii RSUE, precum și membrilor personalului acestuia se stabilesc de comun acord cu partea sau părțile-gazdă, după caz. Statele membre și Comisia oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei acestuia respectă principiile și standardele minime de securitate stabilite prin Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate (3).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și condițiilor de securitate din regiunea geografică pentru care este responsabil, pentru a asigura securitatea personalului aflat sub directa sa autoritate, și anume:

               (a)

               elaborarea unui plan de securitate specific misiunii, care să includă măsuri de securitate fizice, de organizare și procedurale specifice misiunii, să stea la baza gestionării deplasării personalului în condiții de siguranță către zona de misiune și în interiorul acesteia, precum și a gestionării incidentelor de securitate și care să cuprindă un plan de urgență și un plan de evacuare a misiunii;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei de misiune;

               (c)

               asigurarea faptului că toți membrii echipei sale care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau după aceasta, la cursuri adecvate de instruire în domeniul securității, pe baza clasificărilor de risc atribuite zonei de misiune;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și punerea la dispoziția Consiliului, a ÎR și a Comisiei a unor rapoarte scrise cu privire la punerea în aplicare a acestora și la alte aspecte legate de securitate, prin intermediul raportului intermediar de mandat și a raportului privind executarea mandatului.

         Articolul 11
   Raportare
   RSUE prezintă COPS și ÎR, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea COPS sau a ÎR, RSUE poate prezenta rapoarte Consiliului Afaceri Externe.
   Articolul 12
   Coordonare
   (1)   Activitățile RSUE se coordonează cu cele ale Comisiei, precum și cu cele ale altor RSUE activi în regiune, dacă este cazul. RSUE informează periodic misiunile statelor membre.
   Pe teren, se menține o strânsă legătură cu șefii de misiune ai statelor membre. Aceștia depun toate eforturile pentru a-l susține pe RSUE în executarea mandatului. RSUE stabilește, de asemenea, contacte strânse cu alți actori internaționali și regionali de pe teren și, în special, menține o coordonare strânsă cu Înaltul Reprezentant în Bosnia și Herțegovina.
   (2)   Pentru a sprijini operațiunile Uniunii de gestionare a crizei, RSUE, împreună cu alte entități ale Uniunii prezente în zonă, îmbunătățește diseminarea și punerea în comun a informațiilor de către entitățile respective ale Uniunii, urmărind atingerea unui înalt nivel de înțelegere și apreciere comună a situației.
   Articolul 13
   Reexaminare
   Punerea în aplicare a prezentei decizii și coerența acesteia cu alte contribuții ale Uniunii în regiune sunt reexaminate în mod periodic. RSUE prezintă Consiliului, ÎR și Comisiei un raport privind progresele înregistrate, la sfârșitul lunii decembrie, precum și un raport cuprinzător privind executarea mandatului, la sfârșitul lunii iunie.
   Articolul 14
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 18 iulie 2011.

            Pentru Consiliu

            Președintele

         C. ASHTON

      (1)  JO L 67, 12.3.2009, p. 88.

      (2)  JO L 211, 12.8.2010, p. 26.

      (3)  JO L 141, 27.5.2011, p. 17.


title: Decizia (UE) 2016/566 a Comisiei din 11 aprilie 2016 de a instituire a Grupului de coordonare la nivel înalt pentru sistemul și serviciile maritime digitale și de abrogare a Deciziei 2009/584/CE

text:
               12.4.2016

               RO

               Jurnalul Oficial al Uniunii Europene

               L 96/46

         DECIZIA (UE) 2016/566 A COMISIEI
   din 11 aprilie 2016
   de a instituire a Grupului de coordonare la nivel înalt pentru sistemul și serviciile maritime digitale și de abrogare a Deciziei 2009/584/CE
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Comisia este responsabilă pentru gestionarea și dezvoltarea, la nivel strategic, a sistemului de schimb de informații maritime al Uniunii, inclusiv a sistemului central SafeSeaNet, a sistemului CleanSeaNet și a părților relevante ale sistemului de identificare și urmărire la mare distanță a navelor (LRIT), pentru integrarea și interoperabilitatea acestora și pentru supravegherea sistemului SafeSeaNet, în cooperare cu statele membre.

               (2)

               Anexa III punctul 2.2 din Directiva 2002/59/CE a Parlamentului European și a Consiliului (1) prevede înființarea unui Grup de coordonare la nivel înalt în scopul abordării chestiunilor menționate în directiva respectivă. Acest grup de coordonare a fost înființat prin Decizia 2009/584/CE a Comisiei (2).

               (3)

               Ca urmare a modificării anexei III punctul 2.2 din Directiva 2002/59/CE prin Directiva 2014/100/UE a Comisiei (3), aceasta din urmă prevede, în comparație cu situația anterioară, o serie de noi sarcini de asistență în domeniul gestionării și al guvernanței sistemului și a serviciilor integrate. În practică, aceasta permite, de asemenea, o mai mare raționalizare a guvernanței și a grupurilor existente, în vederea reducerii sarcinilor administrative și a simplificării obligațiilor de raportare.

               (4)

               Prin urmare, este necesar, în ceea ce privește decizia Comisiei de instituire a Grupului de coordonare la nivel înalt, să se prevadă un ansamblu actualizat de sarcini.

               (5)

               De asemenea, este esențial să se confere Grupului de coordonare la nivel înalt anumite alte sarcini, strâns legate de cele stabilite în Directiva 2002/59/CE și adecvate expertizei grupului. Prin urmare, grupul ar trebui să asiste Comisia la realizarea sarcinilor sale stabilite la articolul 3 alineatul (2) din Directiva 2010/65/UE a Parlamentului European și a Consiliului (4), la stabilirea și menținerea cooperării cu grupul sau grupurile de experți și la consolidarea cooperării stabilite între toate autoritățile relevante implicate din statele membre, precum și la monitorizarea interconectării și a interoperabilității sistemului; grupul ar trebui, de asemenea, să realizeze un schimb de experiență și de bune practici cu toate părțile implicate, inclusiv cu părțile interesate din sector.

               (6)

               De asemenea, pare necesar să fie abordate atât evoluțiile și progresele tehnologice, cât și aspectele strategice legate de viitoarele evoluții ale sistemului, luând în considerare, în mod special, sprijinirea și facilitarea spațiului european al transportului maritim fără bariere și alte politici și acte legislative relevante ale Uniunii. Acest lucru ar putea fi util și pentru dezvoltarea unui proces voluntar al unui mediu comun pentru schimbul de informații (CISE).

               (7)

               În conformitate cu anexa III punctul 2.2 din Directiva 2002/59/CE, Grupul de coordonare la nivel înalt ar trebui să fie format din reprezentanți ai statelor membre și ai Comisiei și prezidat de un reprezentant al Comisiei. Din rațiuni de continuitate, este de dorit ca actualii membri numiți în conformitate cu Decizia 2009/584/CE să rămână în funcție până la sfârșitul mandatului lor actual.

               (8)

               Agenția Europeană pentru Siguranță Maritimă (EMSA) este responsabilă cu implementarea tehnică a sistemului de schimb de informații maritime al Uniunii, în cooperare cu statele membre și cu Comisia, în conformitate cu Directiva 2002/59/CE și în ceea ce privește sprijinirea statelor membre la punerea în aplicare a Directivei 2010/65/UE, în special prin facilitarea transmiterii electronice a datelor prin sistemul SafeSeaNet, în conformitate cu Regulamentul (CE) nr. 1406/2002 al Parlamentului European și al Consiliului (5); prin urmare, această instituție ar trebui să se implice permanent în activitatea Grupului de coordonare la nivel înalt;

               (9)

               Ar trebui prevăzute norme privind dezvăluirea informațiilor de către membrii grupului.

               (10)

               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (6).

               (11)

               Decizia 2009/584/CE ar trebui abrogată,

         ADOPTĂ PREZENTA DECIZIE:
   Articolul 1
   Obiect
   Se instituie Grupul de coordonare la nivel înalt pentru guvernanța sistemului și serviciilor maritime digitale (denumit în continuare „Grupul de coordonare la nivel înalt”).
   Articolul 2
   Sarcini
   Fără a aduce atingere dreptului de proprietate asupra datelor al statelor membre, sarcinile Grupului de coordonare la nivel înalt trebuie să fie următoarele:

               (a)

               cele prevăzute la punctul 2.2 din anexa III la Directiva 2002/59/CE;

               (b)

               să asiste Comisia la realizarea sarcinilor sale stabilite la articolul 3 alineatul (2) din Directiva 2010/65/UE, în special dezvoltarea de mecanisme tehnice pentru armonizarea și coordonarea formalităților de raportare în cadrul Uniunii, consolidarea integrării, reutilizarea informațiilor raportate în sistem și schimbul de astfel de informații, facilitarea raportării unice și, prin urmare, sprijinirea realizării spațiului european al transportului maritim fără bariere;

               (c)

               să stabilească și să mențină cooperarea cu grupul sau grupurile de experți pentru sarcini specifice legate de operarea, utilizarea și funcționarea sistemului de schimb de informații maritime al Uniunii, a ghișeului unic național, a sistemului SafeSeaNet național sau a altor sisteme electronice naționale, precum și a interoperabilității acestora, în temeiul termenilor de referință stabiliți de Grupul de coordonare la nivel înalt;

               (d)

               să stabilească relații de cooperare între organismele statelor membre și Comisie în ceea ce privește:

                           —

                           articolul 23 din Directiva 2002/59/CE;

                           —

                           chestiuni legate de condițiile de utilizare a sistemului și serviciilor maritime integrate;

               (e)

               să monitorizeze interconectarea și interoperabilitatea ghișeului unic național și ale sistemului de schimb de informații maritime al Uniunii, precum ale altor sisteme europene relevante utilizate pentru gestionarea informațiilor;

               (f)

               să inițieze un schimb de experiență și de bune practici în scopul articolului 20 alineatul (3) din Directiva 2002/59/CE.

         Articolul 3
   Consultare
   Comisia poate consulta Grupul de coordonare la nivel înalt cu privire la orice aspect legat de sarcinile stabilite la articolul 2 și la operarea tehnică a evoluțiilor actuale și viitoare ale ghișeului unic și ale sistemului de schimb de informații maritime al Uniunii, atât la nivel centralizat, cât și la nivel descentralizat, inclusiv contribuția sa la monitorizarea și supravegherea maritimă, dintr-o perspectivă holistică, în vederea atingerii obiectivelor și scopurilor prevăzute în Directiva 2002/59/CE și în Directiva 2010/65/UE.
   Articolul 4
   Membri-Numire
   (1)   Comitetul este format din reprezentanți ai statelor membre și ai Comisiei.
   (2)   Membrii Grupului de coordonare la nivel înalt numiți de Comisie trebuie să fie înalți funcționari.
   (3)   Fiecare stat membru desemnează maximum doi membri și un număr echivalent de supleanți. Supleanții trebuie să fie numiți în conformitate cu aceleași condiții ca și membrii; supleanții îi înlocuiesc în mod automat pe membrii absenți sau indisponibili. Membrii și supleanții trebuie să fie înalți funcționari.
   (4)   Actualii membri ai Grupului de coordonare la nivel înalt pentru SafeSeaNet rămân în funcție până la finalul mandatului lor, în temeiul articolului 3 alineatul (2) din Decizia 2009/584/CE.
   (5)   Membrii desemnați în conformitate cu alineatul (3) sunt numiți pentru o perioadă de trei ani. Ei rămân în funcție până la data la care sunt înlocuiți sau până la încheierea mandatului lor. Acest mandat poate fi reînnoit.
   (6)   Membrii care nu mai sunt capabili să contribuie efectiv la deliberările grupului, care demisionează sau care nu îndeplinesc condițiile prevăzute la alineatul (3) al prezentului articol sau la articolul 339 din tratat pot fi înlocuiți pe perioada rămasă până la expirarea mandatului lor.
   (7)   Un reprezentant al Agenției Europene pentru Siguranță Maritimă (EMSA) participă la reuniunile Grupului de coordonare la nivel înalt în calitate de observator. EMSA este reprezentată la nivel înalt.
   (8)   Reprezentanții statelor AELS care sunt părți la Acordul privind Spațiul Economic European pot participa la reuniunile Grupului de coordonare la nivel înalt în calitate de observatori.
   (9)   Datele cu caracter personal trebuie să fie colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Modul de funcționare
   (1)   Grupul de coordonare la nivel înalt este prezidat de un reprezentant al Comisiei.
   (2)   Reprezentantul Comisiei, care prezidează Grupul de coordonare la nivel înalt, poate solicita participarea la dezbaterile Grupului de coordonare la nivel înalt sau ale subgrupului a unor experți cu competențe speciale într-un anumit subiect de pe ordinea de zi, în cazul în care acest lucru este util sau necesar. De asemenea, reprezentantul Comisiei poate acorda statutul de observator unor persoane, unor organizații, astfel cum sunt definite în regula nr. 8 alineatul (3) din regulile orizontale aplicabile grupurilor de experți, și unor țări candidate.
   (3)   Membrii și reprezentanții acestora, precum și experții și observatorii invitați, respectă obligațiile privind secretul profesional prevăzute în tratate și în normele de aplicare ale acestora, precum și normele de securitate ale Comisiei privind protecția informațiilor clasificate ale UE, prevăzute în anexele la Deciziile (UE, Euratom) 2015/443 (7) și (UE, Euratom) 2015/444 (8) ale Comisiei. Dacă aceste obligații nu sunt respectate, Comisia poate lua toate măsurile care se impun.
   (4)   Grupul de coordonare la nivel înalt se reunește, în mod normal, în localurile Comisiei. Comisia asigură secretariatul Grupului de coordonare la nivel înalt. La reuniunile grupului pot participa și alți funcționari ai Comisiei care sunt interesați de lucrări.
   (5)   Grupul de coordonare la nivel înalt își stabilește regulamentul de procedură pe baza regulamentului standard de procedură pentru grupurile de experți adoptat de Comisie.
   (6)   Toate documentele relevante cum ar fi ordinea de zi, procesele-verbale și contribuțiile participanților se publică fie în Registrul grupurilor de experți, fie prin intermediul unui link din Registru către un site internet specializat unde pot fi găsite informațiile. Excepțiile de la publicare se fac în conformitate cu Regulamentul (CE) nr. 1049/2001 al Parlamentului European și al Consiliului (9).
   Articolul 6
   Cheltuieli aferente reuniunilor
   (1)   Participanții la activitățile Grupului de coordonare la nivel înalt nu sunt remunerați pentru serviciile prestate.
   (2)   Cheltuielile de călătorie și diurnele participanților la activitățile Grupului de coordonare la nivel înalt sunt rambursate de Comisie în conformitate cu dispozițiile aflate în vigoare în cadrul Comisiei.
   (3)   Cheltuielile respective sunt rambursate în limitele creditelor disponibile alocate în cadrul procedurii anuale de alocare a resurselor.
   Articolul 7
   Abrogare
   Decizia 2009/584/CE se abrogă.
   Articolul 8
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 11 aprilie 2016.

            Pentru Comisie

            Președintele

         Jean-Claude JUNCKER

      (1)  Directiva 2002/59/CE a Parlamentului European și a Consiliului din 27 iunie 2002 de instituire a unui sistem comunitar de monitorizare și informare privind traficul navelor maritime și de abrogare a Directivei 93/75/CEE a Consiliului (JO L 208, 5.8.2002, p. 10).

      (2)  Decizia 2009/584/CE a Comisiei din 31 iulie 2009 de instituire a Grupului director la nivel înalt privind SafeSeaNet (JO L 201, 1.8.2009, p. 63).

      (3)  Directiva 2014/100/UE a Comisiei din 28 octombrie 2014 de modificare a Directivei 2002/59/CE a Parlamentului European și a Consiliului de instituire a unui sistem comunitar de monitorizare și informare privind traficul navelor maritime (JO L 308, 29.10.2014, p. 82).

      (4)  Directiva 2010/65/UE a Parlamentului European și a Consiliului din 20 octombrie 2010 privind formalitățile de raportare aplicabile navelor la sosirea în și/sau la plecarea din porturile statelor membre și de abrogare a Directivei 2002/6/CE (JO L 283, 29.10.2010, p. 1).

      (5)  Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (JO L 208, 5.8.2002, p. 1).

      (6)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (7)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

      (8)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).

      (9)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).


title: 2011/356/UE: Decizia Consiliului din 10 iunie 2011 de numire a cinci membri sloveni și a trei supleanți sloveni în cadrul Comitetului Regiunilor

text:
               21.6.2011

               RO

               Jurnalul Oficial al Uniunii Europene

               L 161/24

         DECIZIA CONSILIULUI
   din 10 iunie 2011
   de numire a cinci membri sloveni și a trei supleanți sloveni în cadrul Comitetului Regiunilor
   (2011/356/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului sloven,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Decizia 2009/1014/UE (1) și Decizia 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Cinci locuri de membri în cadrul Comitetului Regiunilor au devenit vacante ca urmare a încheierii mandatelor domnului Aleš ČERIN, doamnei Irena MAJCEN, doamnei Jasmina VIDMAR, domnului Franci VOVK și al domnului Anton Tone SMOLNIKAR. Trei locuri de supleanți în cadrul Comitetului Regiunilor au devenit vacante ca urmare a încheierii mandatelor domnului Jure MEGLIČ, domnului Siniša GERMOVŠEK și al doamnei Darja DELAČ FELDA.

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor, pentru durata rămasă a mandatului, respectiv până la 25 ianuarie 2015:

               (a)

               în calitate de membri:

                           —

                           Domnul Peter BOSSMAN, župan občin Piran;

                           —

                           Domnul Mitja MERŠOL, član občinskega sveta MO Ljubljana;

                           —

                           Doamna Andreja POTOČNIK, podžupanja občine Tržič;

                           —

                           Dr. Ivan ŽAGAR, župan občine Slovenska Bistrica;

                           —

                           Doamna Barbara ŽGAJNER TAVŠ, podžupanja občine Trbovlje;

                     și

               (b)

               în calitate de supleanți:

                           —

                           Doamna Ladislava FURLAN, podžupanja občine Logatec;

                           —

                           Domnul Anton KOKALJ, član občinskega sveta občine Vodice;

                           —

                           Doamna Tanja VINDIŠ FURMAN, članica občinskega sveta MO Maribor.

         Articolul 2
   Prezenta decizie intră în vigoare la data adoptării.

      Adoptată la Luxemburg, 10 iunie 2011.

            Pentru Consiliu

            Președintele

         FELLEGI T.

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.